Hvem ved egentlig, hvad der sker, når de sidste gæster går hjem, og et museum lukker ned? På Vendsyssel historiske Museum rygtes det, at der kommer mærkelige lyder, når mørket falder på, men ingen har nogensinde turde se efter. Onsdag aften havde en række børn og deres forældre dog for første gang nogensinde mulighed for at finde ud af det, da museet inviterede til ”En nat på Museet". Én af de besøgende var Jalte og hans farmor. - Jeg synes, det er ret spændende og også lidt uhyggeligt, fortæller Jalte. Jalte, hans farmor og de øvrige gæster var i løbet af aftentimerne på en guidet tur på det mørklagte museum. Undervejs på turen fik de blandt andet fortalt historier om museets skeletter og tidligere beboere. Heriblandt Thomas Bisp, der forgiftede sin kone, og blev henrettede. "Museer er ikke støvet og kedelige" Det er første gang, at man på Vendsyssel Historiske Museum lukker gæster indenfor efter åbningstid, og det er der en helt særlig grund til. - Vi vil gerne vise, at det at gå på museum ikke er støvet og kedeligt, men at der faktisk er nogle rigtig spændende historier. Og så vil vi gerne prøve at lokke børnene til på en lidt anden måde end normalt, siger Mathilde Larsen fra Vendsyssel Historiske museum. ”En nat på Museet” har været så stor en succes, at museet muligvis laver en ekstra aften allerede i næste uge.
Onsdag aften inviterede Vendsyssel Historiske Museum børn og voksne indenfor til uhygge til ”En nat på Museet”.